*Se også Cambourne, en landsby i Cambridgeshire.*

**Camborne** (kornisk: *Kammbronn* «Krum ås») er en by og et verdslig sogn i vestlige Cornwall i England. Den er den vestlige enden av et byområde som består av Camborne, Pool og Redruth.

I 1901 bodde det 14 726 innbyggere i Camborne, 20 010 i 2001, og ved 2011 utgjorde befolkingen 20 845 innbyggere. I det samme året utgjorde befolkningen av byområdet Camborne-Redruth, som også omfatter Carn Brea, Illogan og flere tilstøtende landsbyer, på 55 400 innbyggere, noe som gjør det til det største byområdet i Cornwall. Følgende bosetninger finnes i det verdslige sognet: Barripper, Beacon, Bolenowe, Boswyn, Carwynnen,Coombe, Croft Mitchell, Higher Condurrow, Kehelland, Killivose, Menadarva, Nancemellin, Pengegon, Penponds, Reskadinnick, Rosewarne, Roskear Croft, Stennack, Tolcarne, Treslothan, Treswithian, Treswithian Downs og Troon. Nordenden av sognet inkluderer en seksjon av South West Coast Path (en langdistansegangvei) som omfatter klippene Hell's Mouth («Helvetesmunnen») og Deadman's Cove («Den dødes vik»).

Beskrivelse
-----------

På 1700-tallet var Camborne et sentrum for den rikeste tinn- og kobberindustrien i verden. Gruven Dolcoath var med omkring 1050 meter i mange år verdens dypeste gruve. Den var også, inntil den ble nedlagt i 1921, en av de eldste som var i drift. Den siste tinngruven i Europa, South Crofty, lå også i Camborne, og ble nedlagt i 1998. Det var også mye annen industri relatert til gruvene i Camborne, blant annet selskapet Holmans, som var grevskapets største produsent av industriutstyr. Holmans eksisterer nå som et mindre selskap under navnet CompAir, og er Storbritannias største leverandør av kompressorutstyr. Her lå også den eneste utdanningsinstitusjon for bergverksarbeidere i Storbritannia, Camborne School of Mines, men som nå har flyttet fra Cambornes sentrum og til Trevenson, Pool og er nå et spesialisert avdeling av Universitetet i Exeter, basert ved campus i Penryn.

Camborne offentlige bibliotek med Richard Trevithicks statue i fronten.
Et berømt bysbarn er Richard Trevithick. Han var sønn av en gruvearbeider, født i 1771 og begynte å jobbe med damptrykk, noe som førte fram til et av de første damplokomotiver. Hans *Puffing Devil* ble først testet på en vei i Camborne i 1801, noe som fortsatt minnes i den lokale sangen «Going up Camborne Hill». Han fikk ikke omsetning for oppfinnelsen, og døde fattig. I byen minnes han blant annet med en statue utenfor biblioteket, og byens *Trevithick Day* siste lørdag i april hvert år.

Etter mange år med økonomiske vansker har Camborne, Pool og Redruth satt igang (2004) et stort gjenopplivingsprosjekt kalt *CPR Regeneration* (i tillegg til å være initialene til byene er også *CPR* en forkortelse for hjertemassasje og kunstig åndedrett). En investering på 150 millioner pund, skutt inn av den britiske regjeringen, skal gi 4000 nye jobber og øke lønnen i området med 15%.

I 1921 ble det funnet fra romersk Britannia rester av en typisk romersk villa på Magorgården i Illogan rett ved Camborne. Dette er det eneste større romerske funnsted i Cornwall. Den ble utgrav under rettledelse av Royal Institution of Cornwall.

Referanser
----------

1. ↑  «List of Place-names agreed by the MAGA Signage Panel» Arkivert 29. juli 2014 hos Wayback Machine. (PDF). *Cornish Language Partnership*. Mai 2014
2. 1 2  Chisholm, Hugh, red. (1911): «Camborne». *Encyclopædia Britannica* (11. utg.). Cambridge University Press.
3. ↑  Ordnance Survey: Landranger map sheet 203 *Land's End*, ISBN 978-0-319-23148-7
4. ↑  «Census 2001 : Parish Headcounts : Camborne Civil Parish» Arkivert 3. mars 2016 hos Wayback Machine.. *Office for National Statistics*. 2001
5. ↑  «Key Figures for 2011 Census: Key Statistics, Area: Camborne parish», *Office for National Statistics*
6. ↑  «Data from the 2011 Census (Office for National Statistics)». *Cornwall Council*.
7. ↑  «Cornwall», *Explore Britain*
8. ↑  *Going up Camborne Hill, coming down*,  
*Going up Camborne Hill, coming down*,  
*The horses stood still*,  
*The wheels turn around,*  
*Going up Camborne Hill, coming down*.
9. ↑  «Richard Trevithick’s first locomotive», *BBC* 17. oktober 2014
10. ↑  «Camborne celebrates inventor Richard Trevithick», *BBC* 27. april 2013
11. ↑  O'Neil, B.H. St. J. (1931): «Roman villa in Cornwall» i: *Antiquity* **5**, s. 494–495, med fotografier.

Eksterne lenker
---------------

* Offisielt nettsted Rediger på Wikidata

* (en) Camborne – kategori av bilder, video eller lyd på Commons Rediger på Wikidata

* (en) Camborne – galleri av bilder, video eller lyd på Commons Rediger på Wikidata
* Camborne i Open Directory Project
* Camborne Town Council, informasjon om byen
* Cornwall Record Office Online Catalogue for Camborne Arkivert 6. januar 2016 hos Wayback Machine.

|  |  |
| --- | --- |
| Oppslagsverk/autoritetsdata | Vision of Britain **·** VIAF **·** LCCN **·** GeoNames **·** GeoNames **·** MusicBrainz
 |